Nariadenie Komisie (ES) č. 2390/2000
z 27. októbra 2000,
ktorým sa mení a dopĺňa nariadenie (ES) č. 1520/2000 ustanovujúce spoločné podrobné pravidlá pre systém poskytovania vývozných náhrad za určité poľnohospodárske výrobky vyvážané vo forme tovaru, nezahrnuté v prílohe I zmluvy, a kritéria pre stanovenie ich výšky
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 3448/93 z 6. decembra 1993 ustanovujúce obchodné opatrenia uplatňované na určité tovary vznikajúce spracovaním poľnohospodárskych produktov [1], naposledy zmenené a doplnené nariadením Komisie (ES) č. 2491/98 [2], najmä na jeho článok 8 odsek 3 prvý pododsek,
keďže:
(1) je potrebné vyjasniť niektoré ustanovenie článku 8 a prílohy F nariadenia Komisie (ES) č. 1520/2000 z 13. júla 2000 o ustanovení spoločných podrobných pravidiel pre systém poskytovania vývozných náhrad pre určité poľnohospodárske výrobky vyvážané vo forme tovaru, ktoré nie sú zahrnuté v prílohe I zmluvy, a kritérií pre stanovenie ich výšky [3];
(2) je vhodné odložiť dátumy uzávierky na predkladanie žiadostí o osvedčenie o náhrade, aby bolo zjednodušené ich prenášanie;
(3) aby mali vývozcovia primerané podmienky na získanie osvedčení, malo by byť poskytovanie osvedčení upravené v súlade s článkom 8 odsek 4;
(4) opatrenia tohoto nariadenia sú v súlade so stanoviskom Riadiaceho výboru pre horizontálne otázky týkajúce sa obchodu so spracovanými poľnohospodárskymi výrobkami nezahrnutými v prílohe I zmluvy,
PRIJALA TOTO NARIADENIE:
Článok 1
Nariadenie (ES) č. 1520/2000 sa mení a dopĺňa takto:
1. V článku 8 sa odseky 1 a 2 nahrádzajú takto:
"1. Osvedčenia o náhradách vydané na jedno rozpočtové obdobie môžu byť požadované oddelene v šiestich tranžiach. Žiadosti o osvedčenia môžu byť predkladané najneskôr do:
a) 7. septembra pre osvedčenia platné od 1. októbra;
b) 7. novembra pre osvedčenia platné od 1. decembra;
c) 7. januára pre osvedčenia platné od 1. februára;
d) 7. marca pre osvedčenia platné od 1. apríla;
e) 7. mája pre osvedčenia platné od 1. júna;
f) 7. júla pre osvedčenia platné od 1. augusta.
Vývozcovia môžu predkladať žiadosť o osvedčenie o náhradách len pre tranžu zodpovedajúcu prvému dátumu uzávierky tak, ako je ustanovené pod písmenami a) až f), ktorá nasleduje po dni podania uvedenej žiadosti.
2. Členské štáty odovzdajú Komisii najneskôr do:
- 14. septembra žiadosti o osvedčenia uvedené v ods. 1 písm. a),
- 14. novembra žiadosti o osvedčenia uvedené v ods. 1 písm. b),
- 14. januára žiadosti o osvedčenia uvedené v ods. 1 písm. c),
- 14. marca žiadosti o osvedčenia uvedené v ods. 1 písm. d),
- 14. mája žiadosti o osvedčenia uvedené v ods. 1 písm. e),
- 14. júla žiadosti o osvedčenia uvedené v ods. 1 písm. f)."
2) V článku 8 sa odseky 4 a 5 nahrádzajú takto:
"4. Celková suma, na ktorú môžu byť osvedčenia vydané na jedno rozpočtové obdobie pre tranže uvedené v odseku 1, predstavuje:
- 30 % sumy uvedenej v ods. 3 ustanovenej dňa 14. septembra pre tranžu uvedenú v ods. 1 písm. a),
- 27 % sumy uvedenej v ods. 3 ustanovenej dňa 14. novembra pre tranžu uvedenú v ods. 1 písm. b),
- 32 % sumy uvedenej v ods. 3 ustanovenej dňa 14. januára pre tranžu uvedenú v ods. 1 písm. c),
- 44 % sumy uvedenej v ods. 3 ustanovenej dňa 14. marca pre tranžu uvedenú v ods. 1 písm. d),
- 67 % sumy uvedenej v ods. 3 ustanovenej dňa 14. mája pre tranžu uvedenú v ods. 1 písm. e),
- 100 % sumy uvedenej v ods. 3 ustanovenej dňa 14. júla pre tranžu uvedenú v ods. 1 písm. f).
5. V prípade, že celková suma obdržaných žiadostí pre jedno z uvedených období prekročí maximum uvedené v odseku 4, ustanoví Komisia redukčný koeficient, uplatniteľný na všetky žiadosti predložené pred zodpovedajúcim dátumom uvedeným v odseku 1, aby bolo dodržané maximum ustanovené odsekom 4.
Komisia uverejní tento koeficient v Úradnom vestníku Európskych spoločenstiev päť pracovných dní po dátume uvedenom v odseku 2."
3. V článku 8 sa odseky 8 až 10 nahrádzajú takto:
"8. Žiadosti o osvedčenia o náhradu môžu byť podané mimo obdobia uvedeného v odseku 1 s účinkom odo dňa 1. októbra každého rozpočtového obdobia. Žiadosti podané v priebehu týždňa sa Komisii zasielajú v nasledujúci utorok. Osvedčenia môžu byť vydané od pondelka nasledujúceho po zaslaní, pokiaľ Komisia neprijme iné opatrenia.
Ak Komisia dospeje k názoru, že existuje nebezpečenstvo, že by Európska únia nemohla splniť svoje medzinárodné záväzky, môže uplatniť redukčný koeficient na zníženie už predložených žiadostí o osvedčenia o náhradu s použitím najmä metódy výpočtu uvedenej v odsekoch 3 a 4. Môže tiež pozastaviť vydávanie osvedčení.
Komisia uverejní tento koeficient v Úradnom vestníku Európskych spoločenstiev štyri pracovné dni po dátume zaslania žiadostí uvedenom v prvom pododseku.
9. Žiadosti o osvedčenia o náhradu uvedené v predchádzajúcom odseku môžu byť podané, len pokiaľ nebol ustanovený žiadny redukčný koeficient podľa odseku 5. Takto vydané osvedčenia vyčerpajú sumy vypočítané v súlade s odsekom 4, zvýšené o sumy, na ktoré neboli osvedčenia skutočne vydané, a o sumy vrátených osvedčení.
10. Pokiaľ sumy ustanovené podľa odseku 3 zostanú k dispozícii, Komisia môže povoliť, prostredníctvom uverejnenia v Úradnom vestníku najneskôr dňa 10. augusta, predloženie žiadostí o osvedčenia o náhradu od nasledujúceho pondelku na vývozy uskutočnené do 1. októbra za podmienok ustanovených v odseku 8."
4. V prílohe F v kapitole I sa odsek 2 nahrádza takto:
"2. Názov "Vývozná licencia alebo osvedčenie s vopred stanovenou výškou náhrady" sa opečiatkuje nápisom "Osvedčenie o náhrade (non-Annex I) nezahrnuté v prílohe I". Táto poznámka môže byť vo forme počítačového spracovania.
Žiadateľ vyplní políčka 4, 8, 17 a 18 a v prípade potreby 7. V políčkach 17 a 18 sa uvádza suma v eurách.
Políčka 13 a 16 sa nevypĺňajú.
Žiadateľ uvedie v políčku 20, či použije osvedčenie o náhrade len v členskom štáte, ktorý ho vydal, alebo či žiada o osvedčenie platné pre celé spoločenstvo.
Žiadateľ uvedie miesto a dátum žiadosti a žiadosť podpíše.
Pokiaľ ide o žiadosť o osvedčenie na potravinovú pomoc, musí byť v políčku 20 vypísaný aj jeden z údajov ustanovených článkom 10 tohto nariadenia alebo článkom 3 nariadenia (ES) č. 259/98 [4]."
Článok 2
Toto nariadenie nadobúda účinnosť deň nasledujúci po dni jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 27. októbra 2000